ડાયેના એક આર્ટ મ્યુઝિયમમાં કામ કરતી હતી. મ્યુઝિયમનું બિલ્ડિંગ આધુનિક હતું. બહારના હવામાનની અસર કલાના નમૂનાઓ ઉપર ન થાય તે માટે બિલ્ડિંગને ઇન્સ્યુલેટ (insulate) કરેલું. કામ શરૂ કર્યા બાદ થોડા દિવસોમાં જ ડાયનાને ચક્કર આવવા લાગ્યા, ચામડી-આંખમાં બળતરા થવા માંડી, પ્રજનનતંત્રની તકલીફ શરૂ થઇ. અન્ય સહકાર્યકરોને પણ વધુ-ઓછા પ્રમાણમાં આવી ફરિયાદો હતી જ. સૌએ ભેગા મળી રજૂઆત કરી. મેનેજમેન્ટે ખાતરી આપી કે આપણે ત્યાં એવું કોઈ જોખમ છે જ નહી. મ્યુઝિયમ ડીપાર્ટમેન્ટના સેફટી ઓફિસર જે દિવસે આ મ્યુઝિયમની મુલાકાતે આવ્યા ત્યારે મેનેજમેન્ટે આ કાર્યકરોને ચૂપ રહેવાની અને કોઈ ફરિયાદો ન કરવાની સૂચના આપી. સૌ ચૂપ રહ્યા. પણ આરોગ્યની તકલીફો ચાલુ જ રહી. પેલા અધિકારીઓ તે પછી તપાસ માટે આવ્યા ત્યારે તેમાંના એકે પેઈન્ટીંગ ઉપર તૈલી પદાર્થ જોયો. તેથી તેની ઘનિષ્ટ રીતે તપાસ કરી. તપાસમાં જાણવા મળ્યું કે એ તૈલી પદાર્થ ડાયઈથાઈલએમીનોઇથેનોલ (ડીઈએઈ) નામનું રસાયણ છે. એ ક્યાંથી આવ્યું? આ રસાયણ ખવાણ પ્રતિકારક હોવાથી હ્યુંમીડીફીકેશન સિસ્ટમમાં ઉમેરાય છે. મ્યુઝિયમના એક ક્લાર્ક જે ટપાલ ઇન્વર્ડ કરવાનું કામ કરતા હતા તેણે લેબોરેટરીમાંથી આવેલ અહેવાલ વાંચી સૌને માહિતી આપી. પત્રમાં એમ પણ જણાવેલું કે તેનું પ્રમાણ ‘ઓશા’એ નક્કી કરેલ સલામત પ્રમાણ (ટીએલવી) કરતાં વધુ છે અને એ રસાયણથી ચામડી-આંખમાં બળતરા થાય.